Oleg Velikij
Oleg Volodimirovič Velikij, odnosno Oleg Velyky (ukrajinski: Олег Володимирович Великий; Brovari, 14. listopada 1977. – Kijev, 23. siječnja 2010.) je bio ukrajinsko-njemački rukometaš i reprezentativac koji je igrao na poziciji lijevog ili srednjeg vanjskog. Igračku karijeru započeo je u ukrajinskom klubu ZTR Zaporožje, gdje je igrao do 2001. godine. 

Godine 2001., Veikij seli u njemački TUSEM Essen. Nakon tri godine igranja u Njemačkoj, dana 1. travnja 2004. stekao je njemačko državljanstvo te je već naredne godine debitirao za njemačku reprezentaciju. Iste te godine napušta Essen i odlazi u Rhein-Neckar Löwen, gdje igra tri sezone prije nego 2008. odlazi u HSV Hamburg, gdje je njegova karijera i završila. Velikij je još 2003. godine obolio od melanoma, koji se nakon višemjesečne terapije povukao. 

Reprezentativnu karijeru započeo je igrajući za Ukrajinu, s kojom nije imao pretjeranog uspjeha, ali je na EHF Euru 2000. godine bio najbolji strijelac turnira s ukupno 46 golova. Interesantno je kako je Ukrajina na tom turniru završila na posljednjem mjestu. Za Njemačku je debitirao 2005. godine te je osvojio Svjetsko prvenstvo 2007. godine. Tokom 2008. godine, nedugo nakon EHF Eura u Norveškoj, potvrđeno je kako Velikijev melanom vratio, međutim Ukrajinac se nije povukao iz aktivnog rukometa. Službeno se vodio kao igrač sve do 23. siječnja 2010., kada je preminuo u Kijevu od posljedica raka.

Ukrajinski rukometaši
Njemački rukometaši
Svjetski prvaci u rukometu
Umrli od raka